ལྕགས་ཕག་ཆུ་བྱི་ཆུ་གླང་སྐོར་སྔ་རྗེས་སུ། རང་རེ་ནང་སྐོར་རྣམས་ལ་འཇམ་མགོན་ཀོང་སྤྲུལ་ཡོན་ཏན་རྒྱ་མཚོ་ནས་ཀཿཐོག་མཁན་ཉ་བླ་ཨ་སྟོབས་སམ་ཐུབ་བསྟན་རྒྱལ་མཚན་འོད་ཟེར། ཁྱུང་སྤྲུལ་པདྨ་ཕྲིན་ལས་རྒྱ་མཚོ། འཛི་སྒར་ཀོང་སྤྲུལ་བློ་གྲོས་རབ་འཕེལ་ལས་བརྒྱུད་པའི་རིན་ཆེན་གཏེར་མཛོད་ཀྱི་དཔེ་རྒྱུན་གང་ཡོད་དང་། རྫ་དཔལ་སྤྲུལ་འཇིག་མེད་ཆོས་ཀྱི་དབང་པོ་ནས། སྨྱོ་ཤུལ་ལུང་རྟོགས་བསྟན་པའི་ཉི་མ་དང་། དཔལ་ཡུལ་པད་ནོར་སྤྲུལ་སྐུ་སོགས་ནས། འཇམ་དབྱངས་བློ་གྲོས་རྒྱ་མཚོའམ་ཁྱུང་སྤྲུལ་རིན་པོ་ཆེར་བརྒྱུད་པའི་ཀློང་ཆེན་སྙིང་ཐིག་དུམ་གཉིས་མ། གཞན་ཡང་མཆོག་གླིང་གཏེར་གསར་ཆོས་སྐོར། འཇུ་མི་ཕམ་ཕྱོགས་ལས་རྣམ་རྒྱལ་གྱི་གེ་སར་རྡོ་རྗེ་ཚེ་རྒྱལ་སྒྲུབ་སྐོར་སོགས་དབང་ལུང་ཟབ་ཁྲིད་མང་པོ་དང་། རྗེ་ཉིད་ཀྱི་དགོངས་གཏེར་ཧཱུྃ་ནག་སྙིང་ཐིག་གི་སྨིན་གྲོལ་ཡོངས་རྫོགས། ད་དུང་ཐུན་མོང་སྨན་རྩིས་རིག་གནས་སློབ་སྟོན་གྱི་བཀའ་དྲིན་ཆེན་པོས་ཁྱབ་པར་མཛད། གཞན་ཡང་བསྟན་འགྲོའི་དུས་རིམ་དགོངས་གཏེར་གསར་ཕབས་ཀྱིས་ལས་སྦྱོར་ལོ་ནར་མར་མཛད།